縣齋春書十二韻
作者：寇準
朝代：宋

paragraphs: 縣幽無俗事，公退只高吟。
江到荆門闊，山連蜀國深。
峽雲長映日，蠻雨易成霖。
羣雀鳴春院，饑猿叫夜岑。
庭荒多古木，地僻見沙禽。
印鎖殘陽後，人歸疊翠陰。
思鄉空索寞，素分信浮沉。
樂靜稀塵累，甘閑負壯心。
衰容常懶櫛，病髮豈勝簪。
寡欲慵求友，防邪每自箴。
澆風終耻合，前事固難諶。
望斷天涯外，離魂欲不禁。